Аԥсны ахада Аслан Бжьаниа иусԥҟала гәыԥҩык арҵаҩцәа–ааӡаҩцәа "Аԥсны зҽаԥсазтәыз арҵаҩы" ҳәа аҳаҭыртә хьӡы рыхҵан жәабран 16 рзы. Урҭ рыбжьара дыҟоуп 50 шықәса инарзынаԥшуа ашкол аҟны аус зуа аиҵбыратә классқәа рырҵаҩы, Н.А. Лакоба ихьӡ зху Аҟәатәи ажәабатәи ашьхарыуаа рышкол аиҳабы лхаҭыԥуаҩ Римма Логуаԥҳа.
"Сара даҽакала аӡәы иҳәаргьы ихасҵом - аиҵбыратә школ ахь аус зурц ицо арҵаҩы даара ахәыҷқәа бзиа избо лоуп. Ахәыҷқәа рымаӡақәа зегьы арҵаҩы иларҳәоит, анык леиԥш бзиа дырбоит, ларгьы лхәыҷқәа бзиа илбоит… Аиҵбыратә классқәа рырҵаҩы даҽа ҟазшьак, ҟыбаҩк лылоуп, илымаӡам атәаха. Ахәыҷқәа аӡәы ибӷа лыриашоит, егьи икалам шику гәаҭаны илырҽеиуеит, даҽаӡәы диабжьоит", - лҳәеит Логәуаԥҳа.
Иаҳа инеиҵыху аицәажәара шәаҳар шәылшоит арадио Sputnik аефир аҟны.